૧૯૭૧ની વાત છે. હિન્દુસ્તાનમાંથી છૂટા પડેલા પાકિસ્તાનના એક ભાગ એવા ઈસ્ટ પાકિસ્તાનમાં બળવો થયા પછી પછી ઈસ્ટ પાકિસ્તાને ભારતના સહકારથી અલગ દેશની માગણી કરી હતી જે સ્વીકારવાની ના પાડીને પાકિસ્તાની સેનાએ ઈસ્ટ પાકિસ્તાન પર અત્યાચારી હુમલો શરૂ કર્યો. આ હુમલામાં અનેક પરિવાર બરબાદ થયા. જેમના પરિવાર તબાહ થયા એમાં વિક્રમ અને બાલાનો પણ સમાવેશ થાય છે. બાર વર્ષની ઉંમરે આ બન્ને છોકરાઓ ઢાકાથી ભાગીને કલકત્તા આવી જાય છે અને પોતાની નવેસરની જિંદગી શરૂ કરે છે. દુનિયા જોઈ નથી એ સમયે તે બન્નેને એકબીજાનો સહકાર મળે છે અને એ સહકાર વચ્ચે તે બન્ને કોલસાનાં વૅગન તોડીને એમાંથી કોલસાચોરીના રવાડે ચડી જાય છે. દિવસો, મહિનાઓ અને વષોર્ આગળ વધતાં જાય છે અને વિક્રમ-બાલા (રણવીર સિંહ અને અજુર્ન કપૂર) કલકત્તાના સૌથી મોટા ગુંડા બનીને બ્લૅક માર્કેટિંગના રસ્તે ચડી જાય છે. વિક્રમ અને બાલા બન્ને એકબીજાથી બિલકુલ વિપરીત છે અને એમ છતાં પણ બન્ને એકબીજાના પૂરક છે. વિક્રમ દિમાગ વાપરે છે ત્યારે બાલા હાથનો ઉપયોગ કરે છે. વિક્રમ શાંત ચિત્તે કામ લે છે તો બાલા આગની જેમ ઊકળતો રહે છે. વિક્રમ એક પીઢ રાજકારણી જેવો છે તો બાલા નાના પણ જિદ્દી બચ્ચા જેવો છે.